In Beheydt (2007) word hierdie toets uitvoerig bespreek. Om verskeie redes het die toets na ’n goeie keuse gelyk vir Afrikaanssprekende studente. Feitlik al die toetse waaroor in paragraaf 4 berig is, is aanvanklik ontwerp met Engels as doeltaal in gedagte. Die opstellers van hierdie toetse het vanselfsprekend ook nie in ag geneem dat naverwante tale duidelik om ’n ander aanpak vra nie.
Beheydt karakteriseer self sy toets as ’n konteksafhanklike toets wat diepteproduktiewe kennis op verskillende woordfrekwensievlakke gekontroleerd toets. Die feit dat ’n woord in sy geheel geproduseer moet word – nie in net een konteks nie maar in twee – maak dit ’n toets wat in ’n groter mate as die toetse wat in paragraaf 4 genoem is, voldoen aan die eise van ’n ware produktiewe woordeskattoets. In my ondersoek wou ek juis sien of Afrikaanssprekende studente Nederlandse woorde kon produseer. Die konteks is as gevolg van die twee kontekssinne ryker as dié van die meeste ander produktiewe toetse – ’n faktor wat studente sou kon bevoordeel.